Sagen begynder tirsdag, hvor drengen er tiltalt for blandt andet voldtægt og blufærdighedskrænkelser i omklædningsrummet i en svømmehal.

Tirsdag begynder en omfattende sag ved Retten i Hjørring om overgreb og blufærdighedskrænkelser af mindreårige i en svømmehal. Her er en 16-årig dreng tiltalt for adskillige forhold, som omfatter voldtægt, forsøg på voldtægt og blufærdighedskrænkelser af mindreårige samt besiddelse og videregivelse af børnepornografisk materiale. De forhold, den 16-årige er tiltalt for, er foregået mellem januar og september 2020. Han er blandt andet tiltalt for at have at have voldtaget en mindreårig dreng ved andet seksuelt forhold end samleje i omklædningsrummet i den pågældende svømmehal. Her skulle den tiltalte, ifølge anklageskriftet, have befølt en mindreårig dreng ved brug af vold og trusler om vold. Den 16-årige dreng er desuden tiltalt for forsøg på lignende overgreb. Den 16-årige dreng er også anklaget for at have taget flere hundrede billeder af afklædte mindreårige i omklædningsrummet med sin telefon og dermed krænke deres blufærdighed. Slutteligt er drengen tiltalt for besiddelse af børnepornografisk materiale på såvel sin telefon og computer og for at have delt børneporno over e-mail og via en krypteret cloud platform. Sagen kører ved Retten i Hjørring tirsdag og onsdag.